title: 2004/913/ES: Odporúčanie Komisie zo 14. decembra 2004 o zavedení vhodného systému odmeňovania riadiacich pracovníkov registrovaných spoločnostíText s významom pre EHP

text:
               29.12.2004

               SK

               Úradný vestník Európskej únie

               L 385/55

      ODPORÚČANIE KOMISIE

   zo 14. decembra 2004
   o zavedení vhodného systému odmeňovania riadiacich pracovníkov registrovaných spoločností
   (Text s významom pre EHP)
   (2004/913/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej druhú zarážku článku 211,
   keďže:

               (1)

               V máji 2003 prijala Komisia oznámenie o „Modernizácii práva spoločností a zlepšení kolektívneho riadenia v EÚ – Plán ďalšieho postupu“ (1). Popri viacerých návrhoch na posilnenie práv akcionárov a modernizáciu správnej rady stanovuje iniciatívu zameranú na podporu vhodného regulačného systému odmeňovania riadiacich pracovníkov v členských štátoch.

               (2)

               Forma, štruktúra a úroveň odmeňovania riadiacich pracovníkov podlieha kompetencii spoločností a ich akcionárov. Toto by malo uľahčiť prijímanie a udržanie si riadiacich pracovníkov, ktoré by bolo v súlade s kvalitatívnymi kritériami požadovanými na vedenie spoločnosti. Odmeňovanie je však jednou z kľúčových oblastí, v ktorej môže dôjsť u výkonných riadiacich pracovníkov ku konfliktu záujmov a v ktorej by sa mali vziať do úvahy záujmy akcionárov. Systémy odmeňovania by mali teda podliehať primeraným kontrolám riadenia založeným na adekvátnych právach na informácie. V tejto súvislosti je dôležité plne rešpektovať rôznorodosť systémov riadenia kolektívneho riadenia v rámci Spoločenstva, ktoré odrážajú rôzne názory členských štátov na úlohu kolektívneho riadenia a orgánov zodpovedných za stanovenie politiky odmeňovania riadiacich pracovníkov a odmeňovanie jednotlivých riadiacich pracovníkov.

               (3)

               Zverejnenie primeraných a aktuálnych informácií emitentmi buduje trvalú dôveru investora a je dôležitým nástrojom na podporu dôkladného kolektívneho riadenia v rámci celého Spoločenstva. Práve preto je dôležité, aby registrované spoločnosti preukázali náležitú transparentnosť v stykoch s investormi, ktorá im umožní vyjadriť svoje názory.

               (4)

               Pri implementácii tohto odporúčania by členské štáty mali zvážiť špecifickosť podnikov kolektívneho investovania typu obchodných spoločností a predchádzať tomu, aby rôzne typy podnikov kolektívneho investovania boli predmetom zbytočne nerovného zaobchádzania. Pokiaľ ide o podniky kolektívneho investovania, ako sú definované v smernici Rady 85/611/EHS z 20. decembra 1985 o koordinácii zákonov, iných právnych predpisov a správnych opatrení týkajúcich sa podnikov kolektívneho investovania do prevoditeľných cenných papierov (PKIPCP) (2), táto smernica už poskytuje súbor špecifických mechanizmov riadenia. Aby sa však zabránilo zbytočne nerovnému zaobchádzaniu s inými podnikmi kolektívneho investovania typu obchodných spoločností, ktoré nepodliehajú harmonizácii na úrovni Spoločenstva, členské štáty by mali vziať do úvahy, či a do akého rozsahu tieto podniky kolektívneho investovania nepodliehajúce harmonizácii podliehajú ekvivalentným riadiacim mechanizmom.

               (5)

               Spoločnosť by mala poskytnúť akcionárom jasný a zrozumiteľný prehľad politiky odmeňovania. Jeho zverejnenie umožní akcionárom zhodnotiť prístup spoločnosti k odmeňovaniu a posilniť povinnosť spoločnosti zodpovedať sa akcionárom. Mal by zahŕňať údaje, ktoré súvisia s kompenzáciou. Účelom však nemá byť zverejnenie komerčne citlivých informácií, ktoré by mohlo viesť k poškodeniu strategického postavenia spoločnosti.

               (6)

               Aj v oblasti politiky zmlúv pre riadiacich pracovníkov by sa mala zabezpečiť primeraná transparentnosť. Toto by malo zahŕňať zverejnenie tých údajov týkajúcich sa výpovedných lehôt a vyplatenia odstupného zakotvených v ich pracovných zmluvách, ktoré priamo súvisia s odmeňovaním riadiacich pracovníkov.

               (7)

               V snahe poskytnúť akcionárom efektívne možnosti, aby mohli vyjadriť svoje názory a diskutovať o politike odmeňovania na základe zrozumiteľných podkladov bez toho, aby museli iniciovať proces predkladania uznesenia akcionárov, politika odmeňovania by mala byť explicitným bodom na programe každoročného valného zhromaždenia.

               (8)

               V snahe zvýšiť povinnosť zodpovedať sa, politika odmeňovania by sa mala valnému zhromaždeniu predložiť na hlasovanie. Hlasovanie valného zhromaždenia by mohlo mať poradný charakter, aby sa zachovali práva príslušných orgánov zodpovedných za odmeňovanie riadiacich pracovníkov. Z poradného hlasovania by nevyplývali žiadne záväzky, ktoré by mohli zmeniť a doplniť zmluvné nároky riadiacich pracovníkov alebo politiku odmeňovania.

               (9)

               Akcionárom by sa tiež mali poskytnúť informácie, na základe ktorých môžu jednotlivých riadiacich pracovníkov brať na zodpovednosť za súčasné alebo predchádzajúce odmeňovanie. Zverejnenie odmeňovania z predchádzajúceho finančného roku jednotlivých riadiacich pracovníkov s výkonnými, nevýkonnými alebo dozornými oprávneniami im významne pomáha pochopiť odmeňovanie v súvislosti s celkovými výsledkami spoločnosti.

               (10)

               Rôzne systémy odmeňovania, podľa ktorých sú riadiaci pracovníci odmeňovaní prostredníctvom akcií, opcií alebo akýmikoľvek inými právami na získanie akcií alebo sú odmeňovaní na základe vývoja ceny akcií. Akékoľvek závažné zmeny v týchto systémoch by mali byť vopred schválené výročným valným zhromaždením. Schválenie by sa malo vzťahovať na systém odmeňovania a pravidlá, ktoré sa budú uplatňovať na stanovenie odmeňovania jednotlivých riadiacich pracovníkov v rámci tohto systému, ale nie na konkrétne odmeňovanie riadiacich pracovníkov v rámci tohto systému.

               (11)

               Vzhľadom na dôležitosť otázky odmeňovania riadiacich pracovníkov je potrebné monitorovať implementáciu tohto odporúčania a v prípade nedostatočnej implementácie je potrebné zvážiť ďalšie opatrenia.

         TÝMTO ODPORÚČA:
   Oddiel I
   Rozsah pôsobnosti a definície
   1.   Rozsah pôsobnosti

               1.1.

               Členské štáty by mali prijať všetky potrebné opatrenia, aby registrované spoločnosti so sídlom na ich území zohľadňovali toto odporúčanie. Zároveň by však mali náležite zvážiť špecifiká podnikov kolektívneho investovania typu obchodných spoločností v rozsahu smernice Rady 85/611/EHS. Členské štáty by mali tiež zvážiť špecifické vlastnosti podnikov kolektívneho investovania typu obchodnej spoločnosti, ktoré nie sú predmetom tejto smernice a ktorej výhradným účelom je investovanie peňazí získaných od investorov do rôznorodých aktív a ktoré sa neusilujú o prevzatie právnej alebo riadiacej kontroly nad žiadnym z emitentov ich základných investícií.

               1.2.

               Členské štáty by mali tiež prijať všetky náležité opatrenia na zabezpečenie zohľadnenia tohto odporúčania registrovanými spoločnosťami, ktoré nemajú sídlo v žiadnom členskom štáte, ale sú primárne registrované na regulovanom trhu založenom na ich území.

               1.3.

               Členské štáty by mali zaistiť, aby sa toto odporúčanie uplatňovalo pri odmeňovaní výkonných zodpovedných pracovníkov za okolností, keď nie sú členmi administratívnych, riadiacich a dozorných orgánov registrovanej spoločnosti.

         2.   Definície na účely tohto odporúčania

               2.1.

               „Riadiaci pracovník“ je ktorýkoľvek člen administratívnych, riadiacich a dozorných orgánov registrovanej spoločnosti.

               2.2.

               „Registrovaná spoločnosť“ je spoločnosť, ktorej cenné papiere sú prijaté na obchodovanie na regulovanom trhu v zmysle smernice 2004/39/ES v jednom alebo viacerých štátoch.

         Oddiel II
   Politika odmeňovania
   3.   Zverejnenie politiky odmeňovania riadiacich pracovníkov

               3.1.

               Každá registrovaná spoločnosť by mala zverejniť vysvetlenie politiky odmeňovania spoločnosti („zásady odmeňovania“). Malo by to byť súčasťou nezávislej správy o odmeňovaní a/alebo zahrnuté do ročného zúčtovania a výročnej správy alebo do poznámok k ročnému zúčtovaniu spoločnosti. Zásady odmeňovania by mali byť tiež uverejnené na internetovej stránke registrovanej spoločnosti.

               3.2.

               Zásady odmeňovania by sa mali zamerať hlavne na politiku spoločnosti v otázke odmeňovania riadiacich pracovníkov na nasledujúci finančný rok, prípadne nasledujúce roky. Mali by tiež obsahovať prehľad spôsobu implementácie politiky odmeňovania v predchádzajúcom finančnom roku. Zvlášť by mali byť zdôraznené akékoľvek závažné zmeny v politike odmeňovania registrovanej spoločnosti v porovnaní s predchádzajúcim finančným rokom.

               3.3.

               Zásady odmeňovania by mali zahŕňať aspoň nasledujúce informácie:

                           a)

                           vysvetlenie relatívnej dôležitosti pohyblivých a fixných zložiek odmien riadiacich pracovníkov;

                           b)

                           dostatočné informácie o tom, podľa akých kritérií sa posudzuje nárok na opciách, akciách alebo pohyblivých zložkách odmeňovania;

                           c)

                           dostatočné informácie o vzťahoch medzi pracovnými výkonmi a odmeňovaním;

                           d)

                           hlavné ukazovatele a zdôvodnenie akéhokoľvek systému koncoročných odmien a iných nepeňažných požitkov;

                           e)

                           opis hlavných čŕt doplnkového dôchodkového poistenia alebo systému predčasného odchodu do dôchodku pre riadiacich pracovníkov.

                     Zverejnenie týchto informácií v zásadách odmeňovania by nemalo mať za následok zverejnenie dôverných obchodných informácií.

               3.4.

               Zásady odmeňovania by mali tiež zhrnúť a vysvetliť politiku týkajúcu sa zmluvných podmienok riadiacich pracovníkov. Toto by malo okrem iného zahŕňať informácie o dobe trvania zmlúv riadiacich pracovníkov, o uplatniteľnej výpovednej lehote a podrobnosti týkajúce sa podmienok na ukončenie platby a iných platieb spojených s predčasným ukončením v prípade zmlúv výkonných riaditeľov.

               3.5.

               Rovnako by mali byť zverejnené aj informácie týkajúce sa prípravného a rozhodovacieho procesu na určenie politiky odmeňovania riadiacich pracovníkov v registrovanej spoločnosti. Toto by malo obsahovať, ak je to vhodné, informácie o mandáte a zložení výboru pre odmeňovanie, mená externých konzultantov, ktorých služby sa využili na stanovenie politiky odmeňovania a úloha výročného valného zhromaždenia akcionárov.

         4.   Hlasovanie akcionárov

               4.1.

               Bez toho, aby bola dotknutá úloha a organizácia príslušných orgánov zodpovedných za stanovenie odmeňovania riadiacich pracovníkov, politika odmeňovania a každá závažná zmena v tejto politike by mala byť explicitným bodom na programe výročného valného zhromaždenia.

               4.2.

               Bez toho, aby bola dotknutá úloha a organizácia príslušných orgánov zodpovedných za stanovenie odmeňovania riadiacich pracovníkov, zásady odmeňovania by sa mali predložiť výročnému valnému zhromaždeniu akcionárov na hlasovanie. Výsledok hlasovania by mohol mať buď záväzný alebo poradný charakter.
               Členské štáty však môžu stanoviť, že takéto hlasovanie sa bude konať iba v prípade, ak si to vyžiada 25 percent akcionárov z celkového počtu hlasov prítomných akcionárov alebo akcionárov zastúpených na výročnom valnom zhromaždení. Toto by však nemalo uprieť právo akcionárom predostrieť rezolúciu v súlade s vnútroštátnymi ustanoveniami.

               4.3.

               Registrovaná spoločnosť by mala informovať akcionárov, ktorí majú oprávnenie byť upovedomení o zhromaždení, že sa na výročnom valnom zhromaždení prednesie uznesenie schvaľujúce odmeňovanie.

         Oddiel III
   Odmeňovanie jednotlivých riadiacich pracovníkov
   5.   Zverejnenie odmeňovania jednotlivých riadiacich pracovníkov

               5.1.

               Celkové odmeny a iné výhody udelené jednotlivým riadiacim pracovníkom počas príslušného finančného roku by mali byť presne zverejnené vo výročných výkazoch alebo v poznámkach ku výročným výkazom alebo, kde je to vhodné, v správe o odmeňovaní.

               5.2.

               Výročné výkazy alebo poznámky k výročným výkazom alebo, ak je to vhodné, správa o odmeňovaní, by mali aspoň obsahovať informácie uvedené v bodoch 5.3 až 5.6 pre každú osobu, ktorá vykonávala funkciu riadiaceho pracovníka registrovanej spoločnosti v príslušnom finančnom roku, kedykoľvek počas toho roku.

               5.3.

               Pokiaľ ide o odmeňovanie a/alebo finančné pôžitky, mali by byť poskytnuté nasledujúce informácie:

                           a)

                           celková výška platu, ktorá bola vyplatená príslušnej osobe v príslušnom finančnom roku alebo sa ešte má vyplatiť, vrátane, ak je to vhodné, účastníckych poplatkov, ktoré sú pevné stanovené výročným valným zhromaždením akcionárov;

                           b)

                           odmeny a výhody obdržané od subjektov, ktoré patria do tej istej skupiny;

                           c)

                           odmeny vyplatené vo forme podielu na zisku a/alebo prémie a dôvody, prečo boli tieto prémie a/alebo podiely na zisku udelené;

                           d)

                           kde to právo dovoľuje, akékoľvek závažné dodatočné odmeňovanie vyplatené riadiacim pracovníkom za špeciálne služby, ktoré boli nad bežný rámec ich povinností riadiaceho pracovníka;

                           e)

                           vyplatená kompenzácia alebo pohľadávky každého predošlého výkonného riaditeľa v súvislosti s ukončením ich aktivít počas toho finančného roku;

                           f)

                           celková odhadovaná hodnota výhod nefinančného charakteru považovaná za odmenu, inú ako sú odmeny uvedené v bodoch a) až e).

               5.4.

               Pokiaľ ide o podiely a/alebo práva na získanie opcií a/alebo iné motivačné systémy pre akcie, mali by byť poskytnuté nasledujúce informácie:

                           a)

                           počet ponúknutých alebo udelených opcií registrovanou spoločnosťou počas príslušného finančného roku a podmienky ich uplatnenia;

                           b)

                           počet vykonaných opcií počas príslušného finančného roku a pre každú z nich počet akcií, ktoré obsahovali a realizačnú cenu alebo hodnotu úrokov v rámci motivačných systémov pre akcie na konci finančného roku;

                           c)

                           počet nevykonaných opcií na konci finančného roku, ich realizačná cena, dátum realizácie a hlavné podmienky uplatnenia práv;

                           d)

                           akákoľvek zmena v zmluvných podmienkach existujúcich opcií, ktorá sa vyskytne počas finančného roku.

               5.5.

               Pokiaľ ide o doplnkový systém dôchodkového poistenia, mali by byť poskytnuté nasledujúce informácie:

                           a)

                           ak je dôchodkový systém definovaný ako dávkový systém, zmeny v náraste dávok riadiaceho pracovníka v rámci tohto systému počas príslušného finančného roku;

                           b)

                           ak je systém definovaný ako príspevkový systém, podrobnosti už zaplatených príspevkov, a tých, ktoré sa ešte majú zaplatiť registrovanou spoločnosťou v súvislosti s týmto riadiacim pracovníkom počas príslušného finančného roku.

               5.6.

               Ak to povoľujú vnútroštátne zákony alebo Štatút združenia registrovanej spoločnosti, mali by byť vyznačené tie sumy, ktoré spoločnosť alebo hociktorý sesterský podnik alebo spoločnosť, ktorá je zahrnutá v konsolidovaných výročných výkazoch spoločnosti, zaplatia prostredníctvom pôžičiek, preddavkov a záruk každej osobe, ktorá vykonávala funkciu riadiaceho pracovníka v akomkoľvek čase počas príslušného finančného roku, vrátane dlžnej sumy a úrokovej sadzby.

         Oddiel IV
   Odmeňovanie založené na akciách
   6.   Schválenie akcionármi

               6.1.

               Systémy, podľa ktorých sú riadiaci pracovníci odmeňovaní vo forme akcií, opcií alebo akýchkoľvek iných práv na získanie akcií alebo majú byť odmenení na základe vývoja ceny akcií, by mali podliehať predchádzajúcemu schváleniu akcionármi prostredníctvom uznesenia na výročnom valnom zhromaždení, predtým ako sú tieto systémy prijaté. Schválenie by sa malo vzťahovať na systém samotný a nie na dávky na báze akcií v rámci tohto systému pre jednotlivých riadiacich pracovníkov.

               6.2.

               Schválenie výročným valným zhromaždením by sa malo získať pre:

                           a)

                           poskytnutie systémov založených na získaní akcií vrátane opcií riadiacim pracovníkom;

                           b)

                           stanovenie ich maximálneho počtu a hlavné podmienky procesu udeľovania;

                           c)

                           obdobie, v rámci ktorého je možné uplatniť výnimky;

                           d)

                           podmienky akejkoľvek neskoršej zmeny v realizačnej cene opcií, ak je to primerané a právne prípustné;

                           e)

                           akékoľvek dlhodobé motivačné systémy, na ktoré majú riadiaci pracovníci nárok a ktoré sa neponúkajú za podobných podmienok všetkým ostatným zamestnancom.

               6.3.

               Výročné valné zhromaždenie by malo tiež stanoviť termín, do ktorého môže orgán zodpovedný za odmeňovanie riadiacich pracovníkov udeliť tieto druhy kompenzácií jednotlivým riadiacim pracovníkom.

               6.4.

               Akákoľvek závažná zmena v zmluvných podmienkach systémov by mala tiež podliehať schváleniu akcionármi prostredníctvom uznesenia na výročnom valnom zhromaždení pred jej prijatím. V tých prípadoch by mali byť akcionári informovaní o úplných podmienkach navrhovaných zmien a mali by mať k dispozícii vysvetlenie následkov navrhovaných zmien.

               6.5.

               Ak to povoľujú vnútroštátne zákony alebo Štatút združenia registrovanej spoločnosti, akékoľvek diskontná úprava opcie, v rámci ktorej sa udeľujú akékoľvek práva kúpiť si akcie za cenu nižšiu, ako je ich trhová hodnota v deň, kedy sa stanovuje cena alebo priemer trhovej hodnoty počas dní predtým, ako sa stanoví realizačná cena, by mali byť tiež schválené akcionármi.

               6.6.

               Body 6.1 až 6.4 by sa nemali vzťahovať na systémy, v ktorých sa ponúka účasť za podobných podmienok zamestnancom registrovanej spoločnosti alebo ktorýmkoľvek z jej sesterských spoločností, kde majú zamestnanci nárok na účasť v systéme a ktoré boli schválené výročným valným zhromaždením.

         Oddiel V
   Informácie a záverečné ustanovenia
   7.   Informácie

               7.1.

               Pred výročným valným zhromaždením, kde sa prednesie návrh uznesenia v súlade s bodom 6.1 a v súlade s vnútroštátnymi zákonmi a/alebo so Štatútom združenia registrovanej spoločnosti, by mali mať akcionári k dispozícii informácie týkajúce sa uznesenia.
               Malo by obsahovať úplný text o systémoch odmeňovania na základe akcií alebo opis základných zásad a mená tých, ktorí sú súčasťou tohto systému. Toto oznámenie by malo tiež určiť vzťah medzi systémami a celkovou politikou odmeňovania riadiacich pracovníkov.
               Návrh uznesenia by sa mal jednoznačne vzťahovať na systém samotný alebo na súhrn jeho základných zásad.

               7.2.

               Akcionári by mali mať tiež informácie o tom, ako mieni spoločnosť zabezpečiť potrebné akcie, aby mohla dodržať svoje záväzky v rámci motivačných systémov. Malo by byť najmä jednoznačne stanovené, či mieni spoločnosť zakúpiť potrebné akcie na trhu, ponechať si ich alebo vydá nové akcie.

               7.3.

               Tieto informácie by mali tiež obsahovať prehľad nákladov systému spoločnosti v súvislosti so zamýšľaným uplatnením.

               7.4.

               Takéto informácie by mali byť sprístupnené na internetovej stránke spoločnosti.

         8.   Záverečné ustanovenia

               8.1.

               Členské štáty sa vyzývajú, aby prijali nevyhnutné opatrenia na podporu uplatňovania tohto odporúčania do 30. júna 2006 a aby upovedomili Komisiu o prijatých opatreniach v súlade s týmto odporúčaním, s cieľom umožniť Komisii pozorne monitorovať potrebnú situáciu a na základe toho zvážiť potrebu ďalších opatrení.

               8.2.

               Toto odporúčanie je adresované členským štátom.

      V Bruseli 14. decembra 2004

            Za Komisiu

         Charlie McCREEVY

            člen Komisie

      (1)  KOM(2003) 284 v konečnom znení.

      (2)  Ú. v. ES L 375, 31.12.1985, s. 3. Smernica naposledy zmenená a doplnená smernicou Európskeho parlamentu a Rady č. 2004/39/ES (Ú. v. EÚ L 145, 30.4.2004, s. 1).


title: 2014/761/EÚ: Odporúčanie Komisie z  29. októbra 2014 o uplatňovaní pravidiel vnútorného trhu s energiou medzi členskými štátmi EÚ a zmluvnými stranami Energetického spoločenstva

text:
               31.10.2014

               SK

               Úradný vestník Európskej únie

               L 311/82

         ODPORÚČANIE KOMISIE
   z 29. októbra 2014
   o uplatňovaní pravidiel vnútorného trhu s energiou medzi členskými štátmi EÚ a zmluvnými stranami Energetického spoločenstva

      (2014/761/EÚ)

   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 292,
   keďže:

               (1)

               Európska únia je zmluvnou stranou Energetického spoločenstva, ktorej cieľom je vytvoriť jednotný regulačný priestor pre trhy s energiou v Európe.

               (2)

               Cieľom zmluvných strán (1) Energetického spoločenstva je integrovať svoje trhy s energiou do vnútorného trhu EÚ s energiou tým, že prispôsobia právne predpisy EÚ v oblasti vnútorného trhu s plynom a elektrinou a prevezmú ich do svojich vnútroštátnych právnych predpisov.

               (3)

               Kľúčové zásady právnych predpisov EÚ v oblasti vnútorného trhu s plynom a elektrinou sú stanovené v smernici Európskeho parlamentu a Rady 2009/72/ES z 13. júla 2009 o spoločných pravidlách pre vnútorný trh s elektrinou (2), smernici Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom (3), nariadení Európskeho parlamentu a Rady (ES) č. 714/2009 z 13. júla 2009 o podmienkach prístupu do sústavy pre cezhraničné výmeny elektriny (4) a nariadení Európskeho parlamentu a Rady (ES) č. 715/2009 z 13. júla 2009 o podmienkach prístupu do prepravných sietí pre zemný plyn (5), ktoré sú v členských štátoch uplatniteľné od 3. marca 2011. Dôležité pravidlá právnych predpisov EÚ v oblasti vnútorného trhu s plynom a elektrinou sú stanovené aj v právne záväzných sieťových predpisoch a usmerneniach, ktoré boli prijaté na základe uvedených právnych predpisov a na ktorých sa čiastočne ešte stále pracuje.

               (4)

               Zmluvné strany Energetického spoločenstva sú povinné vykonať uvedené smernice a nariadenia k 1. januáru 2015 (6) a až na niekoľko výnimiek realizovať od rovnakého dátumu vykonávacie opatrenia. Sieťové predpisy a usmernenia sa okrem toho postupne zapracúvajú do právneho poriadku Energetického spoločenstva.

               (5)

               Plánuje sa, že zmluvné strany vykonajú ďalšie právne predpisy EÚ v oblasti vnútorného trhu s plynom a elektrinou, konkrétne smernicu Európskeho parlamentu a Rady 2005/89/ES z 18. januára 2006 o opatreniach na zabezpečenie bezpečnosti dodávok elektrickej energie a investícií do infraštruktúry (7), nariadenie Európskeho parlamentu a Rady (EÚ) č. 994/2010 z 20. októbra 2010 o opatreniach na zaistenie bezpečnosti dodávky plynu, ktorým sa zrušuje smernica Rady 2004/67/ES (8), a nariadenie Európskeho parlamentu a Rady (EÚ) č. 347/2013 zo 17. apríla 2013 o usmerneniach pre transeurópsku energetickú infraštruktúru, ktorým sa zrušuje rozhodnutie č. 1364/2006/ES a menia a dopĺňajú nariadenia (ES) č. 713/2009, (ES) č. 714/2009 a (ES) č. 715/2009 (9).

               (6)

               Geografická pôsobnosť právnych predpisov EÚ v oblasti vnútorného trhu s plynom a elektrinou zahŕňa celé územie EÚ.

               (7)

               Energetické spoločenstvo prijalo 23. septembra 2014 výklad Rady ministrov podľa článku 94 Zmluvy o Energetickom spoločenstve, aby sa v právnych aktoch Energetického spoločenstva obsahujúcich právne predpisy Európskej únie zaobchádzalo s energetickými tokmi, dovozom a vývozom, ako aj obchodnými a bilančnými transakciami, kapacitami siete a prepojovacím vedením medzi zmluvnými stranami a členskými štátmi EÚ rovnako ako so zodpovedajúcimi tokmi, dovozom, vývozom, transakciami, kapacitami a infraštruktúrou medzi zmluvnými stranami, ktoré spadajú pod právo Energetického spoločenstva.

               (8)

               Jednotné zaobchádzanie s cezhraničnými tokmi, cezhraničnými transakciami a cezhraničnou infraštruktúrou (prepojovacie vedenia) medzi všetkými stranami Zmluvy o Energetickom spoločenstve predstavuje dôležitý prvok jednotného regulačného priestoru pre obchod s plynom a elektrinou a nevyhnutný prvok na dosiahnutie cieľov Energetického spoločenstva. Okrem toho je nevyhnutná spolupráca medzi regulačnou radou Energetického spoločenstva a Agentúrou pre spoluprácu regulačných orgánov v oblasti energetiky, pokiaľ ide o rozhodnutia tejto agentúry, aby sa uľahčila integrácia zmluvných strán do vnútorného trhu EÚ s energiou,

         PRIJALA TOTO ODPORÚČANIE:

               1.

               Členské štáty vrátane regulačných orgánov, ktoré musia členské štáty určiť podľa právnych predpisov v oblasti vnútorného trhu s plynom a elektrinou, Agentúra pre spoluprácu regulačných orgánov v oblasti energetiky a hospodárske subjekty sa vyzývajú, aby spolupracovali s vnútroštátnymi orgánmi a hospodárskymi subjektmi zmluvných strán Energetického spoločenstva pri uplatňovaní právnych predpisov EÚ v oblasti vnútorného trhu s plynom a elektrinou medzi zmluvnými stranami a členskými štátmi EÚ.

               2.

               Členské štáty vrátane regulačných orgánov, ktoré musia členské štáty určiť podľa právnych predpisov v oblasti vnútorného trhu s plynom a elektrinou, Agentúra pre spoluprácu regulačných orgánov v oblasti energetiky a hospodárske subjekty sa vyzývajú, aby pri vykonávaní predpisov EÚ v oblasti vnútorného trhu s plynom a elektrickou elektrinou všetky odkazy na:

                           a)

                           energetické toky, dovoz a vývoz, ako aj obchodné a bilančné transakcie;

                           b)

                           kapacitu siete;

                           c)

                           existujúcu alebo novú plynárenskú a elektrizačnú infraštruktúru,

                     ktoré prekračujú hranice, zóny alebo oblasti vstupu/výstupu alebo kontroly medzi členskými štátmi, uplatňovali aj na toky, dovoz, vývoz, transakcie, kapacity a infraštruktúry, ktoré prekračujú hranice medzi zmluvnými stranami a členskými štátmi EÚ.

               3.

               Odkazy na spoluprácu a spoločné činnosti medzi vnútroštátnymi inštitúciami, orgánmi a hospodárskymi subjektmi, ktoré obsahujú právne predpisy EÚ v oblasti vnútorného trhu s plynom a elektrinou, by sa mali vykladať tak, že zahŕňajú spoluprácu a spoločné činnosti medzi vnútroštátnymi inštitúciami, orgánmi a hospodárskymi subjektmi členských štátov a zmluvných strán.

               4.

               Ak sa v právnych aktoch EÚ v oblasti vnútorného trhu s plynom a elektrinou odkazuje na „vplyv“ na jeden alebo viaceré členské štáty, tento odkaz by sa mal vykladať aj tak, že má vplyv na zmluvné strany alebo na zmluvnú stranu a členský štát.

               5.

               V prípadoch, keď má Agentúra pre spoluprácu regulačných orgánov v oblasti energetiky v rámci právnych predpisov EÚ v oblasti vnútorného trhu s plynom a elektrinou právomoc prijímať rozhodnutia, vyzýva sa, aby spolupracovala s regulačnou radou Energetického spoločenstva, ak je rada podľa acquis Energetického spoločenstva na to kompetentná, s cieľom umožniť koherentnosť právnych aktov prijatých obidvoma orgánmi.

               6.

               Toto odporúčanie je určené členským štátom, Agentúre pre spoluprácu regulačných orgánov v oblasti energetiky, hospodárskym subjektom a regulačnej rade Energetického spoločenstva.

      V Bruseli 29. októbra 2014

            Za Komisiu

         Günter OETTINGER

            podpredseda

      (1)  Albánska republika, Bosna a Hercegovina, bývalá Juhoslovanská republika Macedónsko, Moldavská republika, Čiernohorská republika, Srbská republika, Ukrajina a Dočasná misia Organizácie Spojených národov v Kosove podľa rezolúcie Bezpečnostnej rady Organizácie Spojených národov č. 1244.

      (2)  Ú. v. EÚ L 211, 14.8.2009, s. 55.

      (3)  Ú. v. EÚ L 211, 14.8.2009, s. 94.

      (4)  Ú. v. EÚ L 211, 14.8.2009, s. 15.

      (5)  Ú. v. EÚ L 211, 14.8.2009, s. 36.

      (6)  S niekoľkými výnimkami, ako je stanovené v acquis Energetického spoločenstva. Podrobnosti nájdete na: http://www.energy-community.org/portal/page/portal/ENC_HOME/ENERGY_COMMUNITY/Legal/EU_Legislation/Consolidated_acts#GAS.

      (7)  Ú. v. EÚ L 33, 4.2.2006, s. 22.

      (8)  Ú. v. EÚ L 295, 12.11.2010, s. 1.

      (9)  Ú. v. EÚ L 115, 25.4.2013, s. 39.


title: Odporúčanie Rady z  9. júla 2013 , ktoré sa týka národného programu reforiem Španielska na rok 2013 a ktorým sa predkladá stanovisko Rady k programu stability Španielska na roky 2012 – 2016

text:
               30.7.2013

               SK

               Úradný vestník Európskej únie

               C 217/81

      ODPORÚČANIE RADY

   z 9. júla 2013,
   ktoré sa týka národného programu reforiem Španielska na rok 2013 a ktorým sa predkladá stanovisko Rady k programu stability Španielska na roky 2012 – 2016
   2013/C 217/20
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,
   so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii (1), a najmä na jeho článok 5 ods. 2,
   so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh (2), a najmä na jeho článok 6 ods. 1,
   so zreteľom na odporúčanie Európskej komisie,
   so zreteľom na závery Európskej rady,
   so zreteľom na stanovisko Výboru pre zamestnanosť,
   so zreteľom na stanovisko Hospodárskeho a finančného výboru,
   so zreteľom na stanovisko Výboru pre sociálnu ochranu,
   so zreteľom na stanovisko Výboru pre hospodársku politiku,
   keďže:

               (1)

               Európska rada 26. marca 2010 schválila návrh Komisie o spustení novej stratégie pre zamestnanosť a rast, nazvanej Európa 2020, založenej na posilnenej koordinácii hospodárskych politík, ktorá sa zameriava na kľúčové oblasti, v súvislosti s ktorými je potrebné vykonať opatrenia na oživenie potenciálu Európy v oblasti udržateľného rastu a konkurencieschopnosti.

               (2)

               Rada 13. júla 2010 prijala odporúčanie o hlavných usmerneniach pre hospodárske politiky členských štátov a Únie (2010 až 2014) a 21. októbra 2010 Rada prijala rozhodnutie týkajúce sa usmernení pre politiky zamestnanosti členských štátov (3), ktoré spolu tvoria „integrované usmernenia“. Členské štáty boli vyzvané, aby tieto integrované usmernenia zohľadnili vo svojej vnútroštátnej hospodárskej politike a politike zamestnanosti.

               (3)

               Hlavy štátov členských štátov alebo predsedovia vlád členských štátov sa 29. júna 2012 dohodli na Pakte pre rast a zamestnanosť, ktorý poskytol ucelený rámec opatrení na vnútroštátnej úrovni, na úrovni EÚ aj na úrovni eurozóny, a to s využitím všetkých dostupných stimulov, nástrojov a politík. Rozhodli o opatrení, ktoré treba prijať na úrovni členských štátov, a predovšetkým vyjadrili plné odhodlanie dosiahnuť ciele stratégie Európa 2020 a vykonať odporúčania pre jednotlivé krajiny.

               (4)

               Rada 10. júla 2012 prijala odporúčanie (4), ktoré sa týka národného programu reforiem Španielska na rok 2012, a vydala svoje stanovisko k programu stability Španielska na roky 2012 – 2015.

               (5)

               Komisia 28. novembra 2012 prijala ročný prieskum rastu, čo znamenalo začiatok európskeho semestra koordinácie hospodárskej politiky na rok 2013. Komisia 28. novembra 2012 prijala na základe nariadenia (EÚ) č. 1176/2011 správu o mechanizme varovania, v ktorej určila Španielsko za jeden z členských štátov, v súvislosti s ktorým sa vykoná hĺbkové preskúmanie.

               (6)

               Európsky parlament je náležite zapojený do európskeho semestra v súlade s nariadením (ES) č. 1466/97 a 7. februára 2013 prijal uznesenie o zamestnanosti a sociálnych aspektoch v ročnom prieskume rastu 2013 a uznesenie o príspevku k ročnému prieskumu rastu 2013.

               (7)

               Európska rada schválila 14. marca 2013 priority na zabezpečenie finančnej stability, fiškálnej konsolidácie, ako aj opatrenia na posilnenie rastu. Zdôraznila potrebu presadzovania diferencovanej fiškálnej konsolidácie, ktorá bude podporovať rast, obnovenia bežných úverových podmienok pre hospodárstvo, podporovania rastu a konkurencieschopnosti, riešenia nezamestnanosti a sociálnych dôsledkov krízy, ako aj potrebu modernizácie verejnej správy.

               (8)

               Komisia 10. apríla 2013 uverejnila výsledky hĺbkového preskúmania pre Španielsko podľa článku 5 nariadenia (EÚ) č. 1176/2011. Komisia na základe svojej analýzy dospela k záveru, že v Španielsku existujú rozsiahle makroekonomické nerovnováhy. Predovšetkým veľmi vysoké úrovne domáceho a vonkajšieho dlhu naďalej predstavujú riziká pre rast a finančnú stabilitu; v bankovom sektore prebieha proces rekapitalizácie a reštrukturalizácie, a to aj pomocou verejných finančných prostriedkov; nepružné prvky na trhoch výrobkov a práce prispievajú k vysokej a rastúcej nezamestnanosti a vo všeobecnosti brzdia úpravu hospodárstva. Aj keď úprava prebieha, rozsah potrebnej nápravy si vyžaduje neustále intenzívne politické opatrenia v oblasti trhov výrobkov a služieb, trhu práce, finančného sektora a verejných financií.

               (9)

               Španielsko 30. apríla 2013 predložilo svoj národný program reforiem na rok 2013 a svoj program stability, ktorý sa týka obdobia rokov 2012 – 2016. S cieľom zohľadniť prepojenia medzi nimi sa obidva programy posudzovali súčasne.

               (10)

               Vychádzajúc z posúdenia programu stability podľa článku 5 ods. 1 nariadenia (ES) č. 1466/97 Rada zastáva názor, že makroekonomický scenár, na ktorom sú založené rozpočtové prognózy programu, je vo všeobecnosti realistický na rok 2013, podlieha určitým rizikám zhoršenia situácie v roku 2014 a v ďalších rokoch v porovnaní s prognózou útvarov Komisie z jari 2013. Aj keď sa v programe stability predpokladá, že v porovnaní s prognózou útvarov Komisie z jari 2013 bude rast v období rokov 2014 – 2016 nižší, prognóza útvarov Komisie z jari 2013 vychádza z predpokladu nezmenenej politiky, a preto sa v nej nezohľadňuje fiškálna konsolidácia, ktorá bude potrebná na dosiahnutie rozpočtových cieľov v programe stability. Cieľom rozpočtovej stratégie načrtnutej v programe stability je znížiť deficit verejných financií pod referenčnú hodnotu 3 % HDP do roku 2016. Konsolidácia sa spolieha hlavne na obmedzenie výdavkov pri pomere výdavkov, ktorý sa zníži o 3,7 percentuálneho bodu za obdobie rokov 2012 – 2016, ale aj na niektoré opatrenia na zvýšenie príjmov. Na základe (prepočítaného) štrukturálneho salda (5) je ročné zlepšenie štrukturálneho deficitu plánované v programe stability 1,2 % v roku 2013, 0,4 % v roku 2014, 0,9 % v roku 2015 a 0,9 % HDP v roku 2016. Po odstránení nadmerného deficitu sa v programe stability potvrdzuje strednodobý cieľ v podobe vyrovnanej rozpočtovej pozície v štrukturálnom vyjadrení, ktorý sa má dosiahnuť do roku 2018. Strednodobý cieľ je ambicióznejší, než sa požaduje v Pakte stability a rastu. Predpokladané tempo úprav v štrukturálnom vyjadrení v období rokov 2017 – 2018 predstavuje dostatočný pokrok smerom k strednodobému cieľu. V programe stability sa predpokladá, že pomer verejného dlhu dosiahne svoj vrchol v roku 2016 a potom začne klesať.
               Postup úprav deficitu a dlhu podlieha významným rizikám zhoršenia situácie. Opatrenia na podporu cieľových deficitov nie sú dostatočne špecifikované, najmä na regionálnej úrovni. Na rok 2016 sa v programe stability nepredkladajú žiadne opatrenia a predchádzajúce dočasné opatrenia sa vzťahujú iba na rok 2014. Realizácia plánovaných úspor z reformy miestnych samospráv je predmetom významných rizík. Navyše existujú neistoty, pokiaľ ide o hospodársku situáciu, situáciu na trhu práce a finančnú situáciu, ako aj vývoj príjmov v kontexte pretrvávajúcich rozsiahlych makroekonomických nerovnováh. Plným vykonaním prijatej reformy týkajúcej sa predčasného odchodu do dôchodku a dosiahnutím dohody o faktore udržateľnosti by sa zmiernili riziká v systéme sociálneho zabezpečenia. Ďalšie riziko vyplýva z podmienených záväzkov súvisiacich s mechanizmom/zárukami ochrany aktív. Zásadný pokrok sa dosiahol pri podávaní správ o plnení rozpočtu, stále však existuje priestor na transparentnejšie a včasné vykonávanie preventívnych a nápravných mechanizmov zákona o rozpočtovej stabilite. Chýba systematické a včasné podávanie správ o nedoplatkoch verejnej správy, v prípade ktorých si nesplatené sumy vyžadovali mechanizmus splácania ad hoc. Zriadenie nezávislej fiškálnej rady sa oneskorilo za časovým plánom. Navrhovaná revízia pravidiel indexácie pre všetky verejné príjmy a výdavky by priniesla úspory rozpočtu a ceny by viac zodpovedali hospodárskym podmienkam. V národnom programe reforiem sa takisto konštatuje potreba ďalej zlepšiť nákladovú účinnosť zdravotnej starostlivosti a farmaceutických výdavkov, napríklad revidovaním referenčných cien a centralizovaním nákupu farmaceutických výrobkov alebo rozšírením spolufinancovania.

               (11)

               Aj keď sa v roku 2012 uskutočnilo významné vyrovnávanie daňového zaťaženia smerom ku spotrebným a environmentálnym daniam, pomer daní k HDP v Španielsku patrí medzi najnižšie v Únii. Efektívnosť daňového systému sa môže ďalej zlepšiť zvýšením podielu nepriamych daní, ktoré budú podporovať rast, a riešením daňových podvodov a únikov v súlade s úsilím o fiškálnu konsolidáciu. Španielsko prijalo niektoré opatrenia na riešenie daňovej motivácie podnikov využívať dlhové financovanie, v kontexte vysokého súkromného zadlženia je však potrebné ďalšie úsilie.

               (12)

               Prebieha program úpravy finančného sektora. Uskutočnili sa najmä potrebné rekapitalizácie a bola založená správcovská spoločnosť Sareb. Reštrukturalizácia bánk v súlade s rozhodnutiami prijatými podľa pravidiel štátnej pomoci bude v nasledujúcich rokoch vyžadovať ďalšiu pozornosť. Na zmiernenie obmedzení v oblasti financovania a likvidity spoločností Španielsko zaviedlo v roku 2012 rozsiahly plán platieb obchodného dlhu regionálnych a miestnych správ spoločnostiam (27,3 miliárd EUR) a spustilo rôzne iniciatívy na rozšírenie finančných možností pre firmy. Predpokladá sa rozšírenie uvedeného plánu na rok 2013.

               (13)

               Situácia na trhu práce zostáva kritická. Opätovná úprava hospodárstva mimo domáceho dopytu a výstavba v kontexte nepružných prvkov na trhu a nesúladu medzi požadovanými a ponúkanými pracovnými zručnosťami okrem iného prispela k rastu nezamestnanosti na 27 % začiatkom roku 2013. Obavy vyvoláva najmä výrazné zvýšenie nezamestnanosti mladých na 56 % a dlhodobej nezamestnanosti na 44,4 % celkovej nezamestnanosti na konci roku 2012. Z dostupných údajov vyplýva, že reforma trhu práce z roku 2012 začína viesť k vyššej vnútornej flexibilite (v rámci firiem), určitému zníženiu nákladov na prepustenie a zvýšenej umiernenosti mzdových požiadaviek. Oficiálne posúdenie reformy na základe stanovených cieľov s možnosťou jej doplnenia v prípade potreby bolo oznámené v národnom programe reforiem na júl 2013. Reformy v oblasti aktívnych politík trhu práce sa oneskorujú, stále sú potrebné opatrenia na modernizáciu a posilnenie verejnej služby zamestnanosti ako takej a bude treba plne sfunkčniť nedávno prijatý postup pre súkromné agentúry sprostredkujúce zamestnanie, ako aj spoluprácu medzi verejnými agentúrami sprostredkujúcimi zamestnanie na úrovni štátu a na regionálnej úrovni (jednotný portál práce).

               (14)

               Vysoký podiel nezamestnaných bez formálnych kvalifikácií (35 %) a neprimeraná relevantnosť odbornej prípravy a vzdelávania pre trh práce prispievajú k vysokej nezamestnanosti mladých ľudí, ako aj k dlhodobej nezamestnanosti. Národná stratégia Zamestnanosť a podnikanie mladých na roky 2013 – 2016 predložená v marci 2013 zahŕňa škálu krátkodobých a dlhodobých opatrení zameraných na zlepšenie pracovných príležitostí pre mladých ľudí. Súčasne sa zaviedla duálna odborná príprava a s pilotnými projektmi sa začalo už v roku 2012. V národnom programe reforiem na rok 2013 sa takisto poukazuje na dôležitosť pružného vykonávania reformy vzdelávacieho systému a na zlepšenie celkovej kvality vzdelávania a odbornej prípravy.

               (15)

               Hlavne z dôvodu situácie na trhu práce, ale aj v dôsledku obmedzenej účinnosti sociálnej ochrany pri znižovaní chudoby je Španielsko pod priemernou úrovňou EÚ, pokiaľ ide o kľúčové ukazovatele merania chudoby a sociálneho vylúčenia, ktorému sú vystavené predovšetkým deti. Celkovo neboli pri vypracúvaní nových politických opatrení zaznamenané žiadne zásadné zlepšenia. Národný program reforiem nezahŕňa informácie o obsahu alebo harmonograme schválenia národného akčného plánu sociálneho začlenenia na roky 2013 – 2016. Medzi kľúčové výzvy patrí potreba racionalizovať ciele a zdroje podľa primeraného politického rámca, zlepšiť riadenie a medziinštitucionálnu koordináciu na vnútroštátnej, regionálnej a miestnej úrovni, zjednodušiť postupy sociálnej pomoci oprávnených osôb a preskúmať prekážky mobility. Určitý pokrok bol zaznamenaný v opatreniach na riešenie chudoby detí a zlepšenie efektívnosti služieb na podporu rodín.

               (16)

               Nedostatky podnikateľského prostredia, ako je segmentácia domáceho trhu alebo prekážky vstupu do odvetví služieb, bránia vytváraniu pracovných miest a pokrok pri dosahovaní reforiem v tejto oblasti trvá dlhšie, než sa plánovalo v pláne reforiem v septembri 2012. Prvý návrh zákona o jednote trhu prijala vláda v januári 2013 a predpokladá sa, že ho do konca roku 2013 schváli parlament. V opakovaných záväzkoch v národnom programe reforiem na rok 2013 sa prvý návrh zákona o profesionálnych službách plánuje do konca júna 2013 a konečné prijatie zákona o podnikaní a internacionalizácii spoločností pred koncom roku 2013. Napriek očakávaným účinkom týchto reforiem stále existuje priestor na ďalšie uľahčenie podmienok vstupu na trh a odchodu z neho, najmä skrátením času potrebného na získanie oprávnení na podnikanie a preskúmaním oblasti platobnej neschopnosti. Okrem iného by sa mali riešiť regulačné a ostatné prekážky rastu firiem. Napriek posledným reformám prekážky brániace vstupu veľkoplošných nákupných centier naďalej obmedzujú hospodársku súťaž v maloobchodnom sektore. V septembri 2012 vláda prijala návrh zákona na zlúčenie národného orgánu pre hospodársku súťaž s kontrolnými a regulačnými orgánmi v 6 sektoroch, čím sa vytvoril jediný orgán — Národná komisia pre trhy a hospodársku súťaž (CNMC). Táto reforma sa zameriava na dôsledné uplatňovanie zásad hospodárskej súťaže v rôznych hospodárskych odvetviach. Základom pre presun motivačných faktorov preč z vlastníctva domov bolo odstránenie daňovej odpočítateľnosti platieb úrokov z hypotekárnych úverov a splátok v roku 2012, ale úsilie vytvoriť väčší a efektívnejší trh s nájomným bývaním, ktorý by podporoval mobilitu pracovných síl, je stále v začiatočnom štádiu.

               (17)

               Zatiaľ sa presvedčivo neriešil deficit vyplývajúci z tarifných cien elektrickej energie, z ktorého vyplýva potenciálne rozsiahly podmienený záväzok pre rozpočet a nezanedbateľné makroekonomické riziká, pretože opatrenia predložené počas roku 2012 a začiatkom roku 2013 boli nedostatočné. V národnom programe reforiem na rok 2013 vláda oznámila, že návrh zákona o ďalšom reformovaní odvetvia elektrickej energie sa predloží do konca júna 2013. Na maloobchodnom trhu s elektrickou energiou je stále priestor na ďalšie zlepšovanie hospodárskej súťaže. Dopravná infraštruktúra je rozsiahla, ale je priestor na to, aby sa výber investícií robil prísnejšie a aby sa stanovili priority efektívnej údržby existujúcich sietí. V tomto ohľade by pomohlo zriadenie plánovaného nezávislého monitorovacieho strediska. Technické a právne prekážky zároveň bránia hospodárskej súťaži v železničnej nákladnej a osobnej doprave.

               (18)

               Vysoko decentralizované prostredie si vyžaduje zvýšenú koordináciu medzi rôznymi verejnými správami, a to s cieľom znížiť náklady a obmedziť administratívnu záťaž na spoločnosti a domácnosti. Na tento účel sa uskutočnilo alebo ešte prebieha niekoľko iniciatív. Vláda vo februári 2013 predložila najmä návrh zákona o reforme miestnej správy (ktorý má pred koncom roka 2013 prijať parlament) a bol zriadený výbor pre reformu verejnej správy. Tento výbor do konca júna 2013 predloží návrhy týkajúce sa reformy španielskej verejnej správy. Uskutočňujú sa reformy s cieľom zlepšiť prácu justičného systému, aj keď v dôsledku niektorých opatrení vznikajú zdržania a naďalej zostáva priestor na zlepšenie efektívnosti španielskeho justičného systému.

               (19)

               Komisia vykonala v kontexte európskeho semestra komplexnú analýzu hospodárskej politiky Španielska. Posúdila program stability a národný program reforiem. Zohľadnila nielen ich význam pre udržateľnú fiškálnu a sociálno-ekonomickú politiku Španielska, ale aj ich súlad s pravidlami a usmerneniami EÚ vzhľadom na potrebu posilniť celkové hospodárske riadenie Únie tým, že sa poskytnú vstupy na úrovni EÚ do budúcich vnútroštátnych rozhodnutí. Jej odporúčania v rámci európskeho semestra sú premietnuté do nižšie uvedených odporúčaní 1 až 9.

               (20)

               Rada na základe tohto posúdenia preskúmala program stability a jej stanovisko (6) je premietnuté najmä do nižšie uvedeného odporúčania 1.

               (21)

               Rada na základe hĺbkového preskúmania Komisie a tohto posúdenia preskúmala národný program reforiem a program stability. Z posúdenia vyplýva, že navrhovaný program reforiem je komplexný a ide správnym smerom. V posúdení sa takisto zdôrazňuje naliehavá potreba prijať a účinne vykonať chýbajúce reformy, aby mohli začať prinášať očakávané pozitívne účinky. Jej odporúčania podľa článku 6 nariadenia (EÚ) č. 1176/2011 sa odzrkadľujú v nižšie uvedených odporúčaniach 1, 2, 3, 4, 5, 7, 8 a 9.

               (22)

               V kontexte európskeho semestra Komisia takisto vykonala analýzu hospodárskej politiky eurozóny ako celku. Na tomto základe Rada vydala jednotlivé odporúčania adresované členským štátom, ktorých menou je euro (7). Ako krajina, ktorej menou je euro, Španielsko by malo takisto zaistiť úplné a včasné vykonanie uvedených odporúčaní,

         TÝMTO ODPORÚČA, aby Španielsko prijalo v období rokov 2013 – 2014 opatrenia s cieľom:

               1.

               Vyvinúť štrukturálne fiškálne úsilie, ako sa požaduje v odporúčaní Rady v rámci postupu pri nadmernom deficite s cieľom zaistiť odstránenie nadmerného deficitu do roku 2016. Na tento účel vykonať opatrenia prijaté v rozpočtovom pláne na rok 2013 na všetkých úrovniach verejnej správy, posilniť strednodobú rozpočtovú stratégiu dostatočne špecifikovanými štrukturálnymi opatreniami na obdobie rokov 2014 – 2016. Trvalá náprava fiškálnych nerovnováh je podmienená dôveryhodným vykonaním ambicióznych štrukturálnych reforiem, ktorými sa zvýši schopnosť prispôsobiť sa a oživí sa potenciálny rast a zamestnanosť. Po dosiahnutí nápravy nadmerného deficitu realizovať štrukturálnu úpravu primeraným tempom, aby sa strednodobý cieľ dosiahol do roku 2018. Zaistiť prísne a transparentné presadzovanie preventívnych a nápravných opatrení stanovených v organickom zákone o rozpočtovej stabilite. Zriadiť do konca roku 2013 nezávislý fiškálny orgán s cieľom zabezpečovať analýzu, poradenstvo a monitorovanie dodržiavania fiškálnej politiky v súlade s vnútroštátnymi fiškálnymi pravidlami a fiškálnymi pravidlami EÚ. Zlepšiť efektívnosť a kvalitu verejných výdavkov na všetkých úrovniach štátnej správy a vykonať systematické preskúmanie hlavných výdavkových položiek do marca 2014. Zvýšiť nákladovú účinnosť sektora zdravotnej starostlivosti a súčasne zachovať jeho dostupnosť pre zraniteľné skupiny, napríklad znížením farmaceutických výdavkov v nemocniciach, posilnením koordinácie jednotlivých druhov starostlivosti a zlepšením motivačných faktorov pre efektívne využívanie zdrojov. Prijať opatrenia na zníženie nesplatenej sumy nedoplatkov verejnej správy, zabrániť ich ďalšej akumulácii a pravidelne uverejňovať údaje o nesplatených sumách. Prijať zákon o deindexácii s cieľom znížiť stupeň cenovej zotrvačnosti vo verejných výdavkoch a príjmoch včas, aby nadobudol účinnosť do začatia od roku 2014 a zvážiť ďalšie opatrenia s cieľom obmedziť uplatňovanie indexačných doložiek. Do konca roku 2013 ukončiť reguláciu faktora udržateľnosti s cieľom zaistiť dlhodobú finančnú stabilitu dôchodkového systému vrátane zvýšenia skutočného veku odchodu do dôchodku zosúladením veku odchodu do dôchodku alebo dôchodkových dávok so zmenami strednej dĺžky života.

               2.

               Vykonať systematické preskúmanie daňového systému do marca 2014. Zvážiť ďalšie obmedzujúce daňové výdavky v priamom zdanení, preskúmať rozsah ďalšieho obmedzenia uplatňovania znížených sadzieb DPH a prijať ďalšie opatrenia v oblasti environmentálneho zdanenia, najmä pokiaľ ide o spotrebné dane a palivové dane. Prijať ďalšie opatrenia na riešenie daňovej motivácie podnikov využívať dlhové financovanie. Zintenzívniť boj proti tieňovej ekonomike a neevidovanej práci.

               3.

               Zaviesť vo finančnom sektore program rekapitalizácie finančných inštitúcií vrátane opatrení na podporu nebankového sprostredkovania prijatých v novembri 2012.

               4.

               Finalizovať hodnotenie reformy trhu práce z roku 2012, ktorá pokrýva celú škálu jej cieľov a opatrení do júla 2013 a do septembra 2013 podľa potreby predložiť zmeny. Prijať do júla 2013 národný plán zamestnanosti na rok 2013 a urýchlene schváliť reformu aktívnych politík trhu práce orientovanú na výsledky, a to aj posilnením zacielenia a efektívnosti riadenia. Posilniť a modernizovať verejné služby zamestnanosti s cieľom zaistiť účinnú individualizovanú pomoc nezamestnaným podľa ich profilov a potrieb odbornej prípravy. Posilniť účinnosť rekvalifikačných programov odbornej prípravy pre starších pracovníkov a pracovníkov s nízkou kvalifikáciou. Plne sprevádzkovať jednotný portál práce a zrýchliť zavedenie verejno-súkromnej spolupráce v oblasti služieb zamestnanosti s cieľom zaistiť jeho účinné uplatňovanie už v roku 2013.

               5.

               Vykonávať a pozorne sledovať účinnosť opatrení na boj proti nezamestnanosti mladých stanovených v stratégii Zamestnanosť a podnikanie mladých na roky 2013 – 2016, napríklad prostredníctvom systému záruk pre mladých. Pokračovať v úsilí zvyšovať relevantnosť odbornej prípravy a vzdelávania pre trh práce a znížiť mieru predčasného ukončovania školskej dochádzky a posilniť celoživotné vzdelávanie najmä rozšírením uplatňovania duálnej odbornej prípravy nad rámec súčasnej pilotnej fázy a zavedením komplexného monitorovacieho systému zameraného na výsledky žiakov do konca roku 2013.

               6.

               Prijať a zaviesť potrebné opatrenia s cieľom znížiť počet ľudí ohrozených chudobou a/alebo sociálnym vylúčením posilnením aktívnych politík trhu práce s cieľom zlepšiť zamestnateľnosť ľudí vzdialených od trhu práce, a to zlepšením zacielenia, zvýšením efektívnosti a účinnosti podporných opatrení vrátane kvalitných služieb na podporu rodín.

               7.

               Naliehavo prijať a vykonať návrh zákona o jednote trhu a zrýchliť všetky doplnkové opatrenia potrebné na jeho pružné vykonávanie. Zaistiť účinnosť, autonómnosť a nezávislosť novovytvoreného regulačného orgánu. Do konca roku 2013 prijať a vykonať zákon o profesijných asociáciách a službách, aby sa tak odstránilo neoprávnené obmedzenie prístupu k profesným službám a ich vykonávanie a zákon o podnikaní. Preskupiť a koncentrovať podporné mechanizmy na internacionalizáciu firiem. Znížiť počet licencií a skrátiť postupy vydávania licencií aj pre priemyselné činnosti a rozšíriť používanie prístupu „expresnej licencie“ k iným činnostiam než maloobchod. Preskúmať rámce týkajúce sa platobnej neschopnosti pre spoločnosti a jednotlivcov, a to aj prostredníctvom obmedzenia osobnej zodpovednosti podnikateľov a ľahšieho získania druhej šance pre skrachované podniky. Zrušiť neodôvodnené obmedzenia týkajúce sa zriadenia veľkoplošných maloobchodných priestorov. Do marca 2014 preskúmať účinnosť regulačného rámca na podporu rozvoja trhu s nájomným bývaním.

               8.

               Riešiť deficit vyplývajúci z tarifných cien elektrickej energie prijatím a vykonaním štrukturálnej reformy odvetvia elektrickej energie do konca roku 2013. Zintenzívniť úsilie o dobudovanie prepojení elektrickej a plynárenskej siete so susednými krajinami. Znížiť podmienený záväzok pre verejné financie vyplývajúci z neziskovej dopravnej infraštruktúry. Zriadiť nezávislé monitorovacie stredisko s cieľom prispieť k posúdeniu budúcich zásadných infraštruktúrnych projektov. Prijať opatrenia na zaistenie účinnej hospodárskej súťaže v rámci služieb nákladnej a osobnej železničnej dopravy.

               9.

               Prijať v súlade s predloženým harmonogramom reformu miestnej správy a do októbra 2013 vypracovať plán na zvýšenie efektívnosti celej verejnej správy. Prijať a vykonať prebiehajúce reformy s cieľom zvýšiť efektívnosť justičného systému.

      V Bruseli 9. júla 2013

            Za Radu

            predseda

         R. ŠADŽIUS

      (1)  Ú. v. ES L 209, 2.8.1997, s. 1.

      (2)  Ú. v. EÚ L 306, 23.11.2011, s. 25.

      (3)  Platnosť predĺžená na rok 2013 rozhodnutím Rady 2013/208/EÚ z 22. apríla 2013 o usmerneniach pre politiky zamestnanosti členských štátov (Ú. v. EÚ L 118, 30.4.2013, s. 21).

      (4)  Ú. v. EÚ C 219, 24.7.2012, s. 81.

      (5)  Cyklicky upravené saldo bez jednorazových a dočasných opatrení, prepočítané útvarmi Komisie na základe informácií poskytnutých v programe a s použitím spoločne odsúhlasenej metodiky.

      (6)  Podľa článku 5 ods. 2 nariadenia (ES) č. 1466/97.

      (7)  Pozri stranu 97 tohto úradného vestníka.


title: 2012/128/EÚ: Odporúčanie Rady z  21. februára 2012 o absolutóriu, ktoré sa má udeliť Komisii v súvislosti s vykonávaním operácií Európskeho rozvojového fondu (deviaty ERF) za rozpočtový rok 2010

text:
               29.2.2012

               SK

               Úradný vestník Európskej únie

               L 55/33

         ODPORÚČANIE RADY
   z 21. februára 2012
   o absolutóriu, ktoré sa má udeliť Komisii v súvislosti s vykonávaním operácií Európskeho rozvojového fondu (deviaty ERF) za rozpočtový rok 2010
   (2012/128/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a zmenenú a doplnenú dohodou podpísanou v Luxemburgu 25. júna 2005 (2),
   so zreteľom na vnútornú dohodu medzi zástupcami členských štátov zasadajúcich v Rade o financovaní a správe pomoci Spoločenstva podľa finančného protokolu k Dohode o partnerstve medzi členmi skupiny afrických, karibských a tichomorských štátov a Európskym spoločenstvom a jeho členskými štátmi, podpísanej v Cotonou (Benin) 23. júna 2000, a rozdelení finančnej pomoci pre zámorské krajiny a teritóriá, na ktoré sa vzťahuje časť štyri Zmluvy o ES (3) (ďalej len „vnútorná dohoda“), ktorá ustanovila medziiným deviaty Európsky rozvojový fond (deviaty ERF), a najmä na jej článok 32 ods. 3,
   so zreteľom na finančné nariadenie z 27. marca 2003 uplatňované na 9. Európsky fond rozvoja (4), a najmä na jeho články 96 až 103,
   po preskúmaní účtu príjmov a výdavkov a súvahy o operáciách deviateho ERF k 31. decembru 2010 a výročnej správy Dvora audítorov o aktivitách financovaných ôsmym, deviatym a desiatym Európskym rozvojovým fondom (ERF) (5) za rozpočtový rok 2010 spolu s odpoveďami Komisie obsiahnutými v tejto výročnej správe,
   keďže:

               (1)

               Podľa článku 32 ods. 3 vnútornej dohody sa absolutórium za finančné hospodárenie deviateho ERF má udeliť Komisii Európskym parlamentom na odporúčanie Rady.

               (2)

               Celkové vykonávanie operácií deviateho ERF Komisiou počas rozpočtového roku 2010 bolo uspokojivé,

         TÝMTO ODPORÚČA, aby Európsky parlament udelil Komisii absolutórium v súvislosti s vykonávaním operácií deviateho ERF za rozpočtový rok 2010.

      V Bruseli 21. februára 2012

            Za Radu

            predsedníčka

         M. VESTAGER

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 28.10.2005, s. 4.

      (3)  Ú. v. ES L 317, 15.12.2000, s. 355.

      (4)  Ú. v. EÚ L 83, 1.4.2003, s. 1.

      (5)  Ú. v. EÚ C 326, 10.11.2010, s. 251.


title: Recommendation for a COUNCIL RECOMMENDATION on the United Kingdom’s 2013 national reform programme and delivering a Council opinion on the United Kingdom’s convergence programme for 2012-2017

text:
                         EURÓPSKA
                         KOMISIA

                                                V Bruseli 29. 5. 2013
                                                COM(2013) 378 final

                                     Odporúčanie

                               ODPORÚČANIE RADY

      ktoré sa týka národného programu reforiem Spojeného kráľovstva na rok 2013

     a ktorým sa predkladá stanovisko Rady ku konvergenčnému programu Spojeného
                             kráľovstva na roky 2012 – 2017

                                {SWD(2013) 378 final}

SK                                                                                SK
 ---pagebreak---                                                   Odporúčanie

                                          ODPORÚČANIE RADY,

            ktoré sa týka národného programu reforiem Spojeného kráľovstva na rok 2013

           a ktorým sa predkladá stanovisko Rady ku konvergenčnému programu Spojeného
                                   kráľovstva na roky 2012 – 2017

     RADA EURÓPSKEJ ÚNIE,
     so zreteľom na Zmluvu o fungovaní Európskej únie, a najmä na jej článok 121 ods. 2 a článok
     148 ods. 4,
     so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad
     stavmi rozpočtov a o dohľade nad hospodárskymi politikami a ich koordinácii1, a najmä na
     jeho článok 9 ods. 2,
     so zreteľom na nariadenie Európskeho parlamentu a Rady (EÚ) č. 1176/2011 zo 16.
     novembra 2011 o prevencii a náprave makroekonomických nerovnováh2, a najmä na jeho
     článok 6 ods. 1,
     so zreteľom na odporúčanie Európskej komisie3,
     so zreteľom na uznesenia Európskeho parlamentu4,
     so zreteľom na závery Európskej rady,
     so zreteľom na stanovisko Výboru pre zamestnanosť,
     po porade s Hospodárskym a finančným výborom,
     keďže:
     (1)      Európska rada 26. marca 2010 schválila návrh Komisie o iniciovaní novej stratégie pre
              rast a zamestnanosť nazvanej Európa 2020, založenej na posilnenej koordinácii
              hospodárskych politík, ktorá sa zameria na kľúčové oblasti, v ktorých sú potrebné
              opatrenia na zvýšenie potenciálu Európy v oblasti udržateľného rastu a
              konkurencieschopnosti.
     (2)      Na základe návrhov Komisie prijala Rada 13. júla 2010 odporúčanie o hlavných
              usmerneniach pre hospodárske politiky členských štátov a Únie (2010 až 2014) a 21.
              októbra 2010 Rada prijala rozhodnutie týkajúce sa usmernení pre politiky
              zamestnanosti členských štátov5, ktoré spolu tvoria „integrované usmernenia“.

     1
              Ú. v. ES L 209, 2.8.1997, s. 1.
     2
              Ú. v. EÚ L 306, 23.11.2011, s. 25.
     3
              COM(2013) 378 final.
     4
              P7_TA(2013)0052 a P7_TA(2013)0053.
     5
              Rozhodnutie Rady 2013/208/EÚ z 22. apríla 2013.

SK                                                       2                                            SK
 ---pagebreak---             Členské štáty boli vyzvané, aby integrované usmernenia zohľadnili vo svojej
            vnútroštátnej hospodárskej politike a politike zamestnanosti.
     (3)    Hlavy štátov alebo predsedovia vlád 29. júna 2012 rozhodli o prijatí Paktu pre rast a
            zamestnanosť, ktorým sa stanovuje jednotný rámec pre opatrenia na vnútroštátnej
            úrovni, úrovni EÚ a na úrovni eurozóny s využitím všetkých možných stimulov,
            nástrojov a politík. Rozhodli o opatreniach, ktoré sa majú prijať na úrovni členských
            štátov, a najmä vyjadrili plný záväzok dosiahnuť ciele stratégie Európa 2020
            a vykonať odporúčania pre jednotlivé krajiny.
     (4)    Rada prijala 6. júla 2012 odporúčanie k národnému programu reforiem Spojeného
            kráľovstva na rok 2012 a predložila svoje stanovisko ku konvergenčnému programu
            Spojeného kráľovstva na rok 2012, ktorý sa vzťahuje na roky 2012 až 2017.
     (5)    Komisia prijala 28. novembra 2012 ročný prieskum rastu6, čo znamenalo začiatok
            európskeho semestra koordinácie hospodárskej politiky na rok 2013. Komisia zároveň
            28. novembra 2012 na základe nariadenia (EÚ) č. 1176/2011 prijala správu o
            mechanizme varovania7, v ktorej určila Spojené kráľovstvo za jeden z členských
            štátov, vo vzťahu ku ktorému sa vykoná hĺbkové preskúmanie.
     (6)    Európska rada 14. marca 2013 schválila priority na zabezpečenie finančnej stability,
            fiškálnej konsolidácie a opatrenia na posilnenie rastu. Zdôraznila potrebu
            presadzovania diferencovanej fiškálnej konsolidácie, ktorá bude podporovať rast,
            obnovenia bežných úverových podmienok pre hospodárstvo, podporovania rastu a
            konkurencieschopnosti, riešenia nezamestnanosti a sociálnych dôsledkov krízy, ako aj
            potrebu modernizácie verejnej správy.
     (7)    Komisia uverejnila 10. apríla 2013 výsledky hĺbkového preskúmania8 pre Spojené
            kráľovstvo podľa článku 5 nariadenia (EÚ) č. 1176/2011. Na základe analýzy Komisia
            dospela k záveru, že v Spojenom kráľovstve existujú makroekonomické nerovnováhy,
            ktoré si zasluhujú monitorovanie a politické opatrenia. Pozornosť si naďalej zasluhuje
            predovšetkým makroekonomický vývoj v oblasti zadlženia domácností, ktoré súvisí
            s vysokým hypotekárnym zadlžením a vlastnosťami trhu s bývaním, ako aj
            nepriaznivý vývoj v oblasti vonkajšej konkurencieschopnosti, najmä pokiaľ ide
            o vývoz tovaru a nízky rast produktivity.
     (8)    Spojené kráľovstvo predložilo 30. apríla 2013 svoj konvergenčný program na rok
            2013, ktorý sa vzťahuje na roky 2012 – 2017, a svoj národný program reforiem na rok
            2013. S cieľom zohľadniť prepojenia medzi nimi sa obidva programy posudzovali
            súčasne.
     (9)    Podľa bodu 4 Protokolu (č. 15) o niektorých ustanoveniach týkajúcich sa Spojeného
            kráľovstva Veľkej Británie a Severného Írska sa povinnosť vyhýbať sa nadmernému
            štátnemu deficitu v zmysle článku 126 ods. 1 Zmluvy o fungovaní Európskej únie
            nevzťahuje na Spojené kráľovstvo. V bode 5 uvedeného protokolu sa stanovuje, že
            Spojené kráľovstvo sa má snažiť predchádzať nadmernému deficitu verejných
            financií. Rada 8. júla 2008 v súlade s článkom 104 ods. 6 Zmluvy o založení
            Európskeho spoločenstva rozhodla, že Spojené kráľovstvo má nadmerný deficit.
     (10)   Vychádzajúc z posúdenia konvergenčného programu na rok 2013 podľa nariadenia
            Rady (ES) č. 1466/97 Rada zastáva názor, že makroekonomický scenár, na ktorom sú
            založené rozpočtové prognózy programu, je realistický. Cieľom rozpočtovej stratégie
     6
            COM(2012) 750 final.
     7
            COM(2012) 751 final.
     8
            SWD(2013) 125 final.

SK                                                3                                                  SK
 ---pagebreak---             uvedenej v konvergenčnom programe je dosiahnuť na konci päťročného
            prebiehajúceho obdobia cyklicky upravený, takmer vyrovnaný rozpočet. Deficit
            verejných financií dosiahol najvyššiu úroveň 11,5 % HDP v rozpočtovom roku 2009 –
            20109, pričom v rokoch 2012 – 2013 sa znížil na úroveň 5,6 % HDP vďaka
            jednorazovým opatreniam, ktoré deficit v rokoch 2012 – 2013 umelo znížili o 2
            percentuálne body. Z konvergenčného programu vyplýva, že vláda pravdepodobne
            nedodrží termín rozpočtového roku 2014 – 2015 na korekciu nadmerného deficitu
            stanovený Radou, keďže deficit sa v uvedenom rozpočtovom roku odhaduje na úrovni
            6,0 % HDP. V programe sa predpokladá, že rok, v ktorom dôjde ku korekcii
            nadmerného deficitu na úroveň 2,3 % HDP, bude rozpočtový rok 2017 – 2018, čo je
            tri roky po termíne, ktorý stanovila Rada v decembri 2009. V programe sa
            predpokladá len mierne zlepšenie štrukturálneho deficitu verejných financií, ako ho
            prepočítala Komisia, a to z úrovne 5,6 % HDP v rozpočtovom roku 2013– 2014 na
            úroveň 5,1 % HDP v rozpočtovom roku 2014 – 2015. V období rozpočtových rokov
            2010 – 2011 a 2012 – 2013 sa priemerné upravené fiškálne úsilie odhaduje na úrovni 1
            % HDP, čo je výrazne pod úrovňou 1,75 % HDP, ktorú odporúča Rada. Hlavné riziká
            pri plnení rozpočtových projekcií vyplývajú z nižšieho rastu, ako sa očakávalo,
            zapríčineného trvale vysokou infláciou, ktorá znižuje súkromnú spotrebu,
            a z potenciálneho zhoršenia medzinárodného prostredia, ktoré by mohlo ovplyvniť
            obchod a investície. Konvergenčný program takisto neobsahuje strednodobý
            rozpočtový cieľ, ako sa to uvádza v Pakte stability a rastu. Vláda pokračovala vo
            vykonávaní svojej stratégie fiškálnej konsolidácie, ale v dôsledku vyšších výdavkov,
            než sa očakávalo, spojených s pôsobením automatických stabilizátorov, a nižších
            príjmov z daní, než sa očakávalo, je deficit vyšší, než sa predpovedalo. Doteraz prijaté
            konsolidačné opatrenia neboli dostatočné na zabezpečenie požadovaného fiškálneho
            úsilia potrebného na korekciu nadmerného deficitu. Okrem toho sa potenciálne príjmy
            vyplývajúce zo štrukturálnej reformy, napr. zameranej na zvýšenie efektívnosti
            daňového systému prostredníctvom revízie štruktúry sadzieb DPH, naďalej využívajú
            relatívne nedostatočne. Verejný dlh ako percento HDP vzrástol z 56,1 %
            v rozpočtovom roku 2008 – 2009 na 90,7 % v rozpočtovom roku 2012 – 2013. Podľa
            programu sa očakáva, že podiel dlhu verejných financií sa v rozpočtových rokoch
            2015 – 2016 a 2016 – 2017 zvýši na 100,8 % predtým, než v rozpočtovom roku 2017
            – 2018 poklesne na úroveň 99,4 %.
     (11)   V roku 2012 pokračovalo znižovanie zadlženosti domácností, avšak toto zadlženie v
            Spojenom kráľovstve ostáva so svojimi 96 % HDP značne nad priemerom eurozóny
            a jeho znižovanie nemusí pokračovať, keď sa obnoví rast hospodárstva a transakcie
            s obytnými nehnuteľnosťami sa vrátia na obvyklú úroveň. Ceny obytných
            nehnuteľností sú vzhľadom na nedostatočnú ponuku bývania naďalej vysoké a nestále.
            V dôsledku kombinácie vysokých cien obytných nehnuteľností a rozsiahleho
            využívania hypotekárnych úverov s variabilnou úrokovou sadzbou sú domácnosti
            obzvlášť vystavované zmenám v úrokových sadzbách, ako aj zvýšenej miere
            nezamestnanosti. Vláda prijala opatrenia s cieľom reformovať právne predpisy
            týkajúce sa územného plánovania, avšak bytová výstavba ostáva na nízkej úrovni
            a plánovací systém vrátane obmedzení týkajúcich sa „zelených pásov“ naďalej
            predstavujú pre ponuku bývania významnú prekážku. Vládne intervencie, ktoré viac
            stimulujú dopyt po bývaní než ponuku bývania vrátane nedávno ohlásenej schémy
            „Help to Buy“ by mohli túto situáciu ešte zhoršiť, a to zvýšením cien obytných
            nehnuteľností a zadlženia domácností. Systém dane z nehnuteľností v Spojenom

     9
            Roky 2009 –2010 odkazujú na rozpočtový rok, ktorý sa začína 1. apríla a končí 31. marca.

SK                                                       4                                             SK
 ---pagebreak---             kráľovstve spája regresívnu opakujúcu sa daň (miestnu daň) s progresívnou daňou
            z transakcií (daň z prevodu a prechodu nehnuteľností). V dôsledku kombinácie
            vysokých cien obytných nehnuteľností, napätej situácie vo financiách domácností
            a zodpovednejších kritérií pri poskytovaní úverov by mohli mnohé domácnosti so
            strednými príjmami naďalej prichádzať o možnosť stať sa vlastníkom obytnej
            nehnuteľnosti. V tejto súvislosti by sa súkromné prenajímanie mohlo stať
            príťažlivejšou a životaschopnou dlhodobou alternatívou k vlastneniu obytných
            nehnuteľností.
     (12)   Spojené kráľovstvo čelí výzvam v oblasti nezamestnanosti, ako aj podzamestnanosti,
            najmä u mladých ľudí. Miera nezamestnanosti sa na začiatku roku 2013 pohybovala
            na úrovni 7,8 % a očakáva sa, že v rokoch 2013 a 2014 ostane zhruba na rovnakej
            úrovni. Miera nezamestnanosti mladých ľudí je oveľa vyššia, na úrovni 20,7 %, a od
            roku 2007, keď dosahovala úroveň 14,3 %, sa postupne zvyšovala. Podiel mladých
            ľudí, ktorí neštudujú, nie sú zamestnaní, ani sa nezúčastňujú na odbornej príprave je
            14,0 %. Zamestnanosť v súkromnom sektore v uplynulom roku výrazne vzrástla
            vzhľadom na pomalý rast HDP, avšak produktivita a rast miezd boli slabé. Spojené
            kráľovstvo má aj prebytok nízkokvalifikovaných pracovníkov, po ktorých dopyt klesá.
            Zároveň má nedostatok pracovníkov s vysokokvalitnými odbornými a technickými
            zručnosťami, čo prispieva k nedostatočnej vonkajšej konkurencieschopnosti. Aj
            napriek istému pokroku, ktorý sa dosiahol v uplynulých rokoch, veľký podiel mladých
            ľudí nemá zručnosti ani kvalifikáciu, ktoré potrebujú na to, aby sa na trhu práce mohli
            úspešne uchádzať o voľné miesta. Miera nezamestnanosti nízkokvalifikovaných osôb
            vo veku 15 – 25 rokov dosiahla úroveň 37,2 %, čo je výrazne nad priemerom EÚ.
            Politika odborného vzdelávania a prípravy sa príliš zameriavala na základné zručnosti
            a kvalifikáciu úrovne 2, zatiaľ čo hospodárstvo si čoraz viac vyžaduje vyššie
            kvalifikácie. Aj keď sa vyvinulo úsilie o zlepšenie kvality učňovských programov, je
            potrebné ďalšie úsilie. Najmä systém kvalifikácií je aj naďalej veľmi zložitý, čo môže
            mať negatívny vplyv na účasť podnikov na učňovských programoch. Spojené
            kráľovstvo by mohlo vychádzať zo súčasnej iniciatívy „Youth Contract“ pri
            implementácii systému záruk pre mladých ľudí a pri riešení problému nezamestnanosti
            mladých ľudí a tých, ktorí neštudujú, nie sú zamestnaní, ani sa nezúčastňujú na
            odbornej príprave.
     (13)   Slabé motivačné prvky v súvislosti s prácou sú v Spojenom kráľovstve pretrvávajúcim
            problémom. Orgány plánujú túto problematiku riešiť zavedením systému „Universal
            Credit“, ktorý jednotlivcom umožní zachovať si pri prechode do zamestnania viac
            z ich príjmu z dávok. Aj keď by systém „Universal Credit“ mohol mať pozitívny
            vplyv na zamestnanosť, veľa bude závisieť od jeho účinnej implementácie a
            podporných služieb vrátane prepojenia s ostatnými dávkami. Súčasne sa zvýšia mnohé
            dávky pre osoby v produktívnom veku a daňové kredity, a to o 1 % ročne do roku
            2016, pričom táto hodnota sa pohybuje pod predpokladanou mierou inflácie. V apríli
            2013 sa zaviedla aj séria ďalších reforiem týkajúcich sa dávok sociálneho
            zabezpečenia. Domácnostiam, v ktorých sú nezamestnané osoby, hrozí väčšie riziko
            chudoby vrátane chudoby detí. Naproti tomu boli rozsah, úroveň a výška
            univerzálnych a od výšky príjmu závislých platieb dôchodcom do značnej miery
            uchránené pred zrážkami. Prvotné výsledky programu „Work Programme“ naznačujú,
            že tu existuje priestor na zlepšenie jeho vykonávania a výsledkov. Spojené kráľovstvo
            čelí aj pretrvávajúcim výzvam pri zvyšovaní zamestnanosti rodičov a zlepšovaní
            prístupu k vysokokvalitnej, cenovo dostupnej starostlivosti o dieťa. Podiel detí, ktoré
            v Spojenom kráľovstve žijú v domácnostiach s nezamestnanými osobami (17,3 %) je
            druhý najvyšší v EÚ. Náklady na starostlivosť o dieťa sú v Spojenom kráľovstve

SK                                                 5                                                  SK
 ---pagebreak---             v súčasnosti medzi najvyššími v EÚ, čo spôsobuje osobitné problémy pre druhé
            zárobkovo činné osoby v domácnosti a pre osamelých rodičov. V roku 2010 len 4 %
            detí mladších ako tri roky chodilo do zariadení formálnej starostlivosti o deti
            celodenne, čo je značne pod priemerom EÚ (14 %).
     (14)   Objem podnikového dlhu v Spojenom kráľovstve je pomerne vysoký, a predsa majú
            niektoré spoločnosti ťažkosti pri prístupe k úverom a investície do podnikania ostávajú
            na veľmi nízkej úrovni. Bezprecedentný pokles investícií do podnikania po roku 2007
            spôsobil, že prostriedky na tvorbu hrubého fixného kapitálu poklesli v roku 2012 na
            14,2 % HDP. Ide o tretiu najnižšiu úroveň v EÚ. Spojené kráľovstvo má nízku úroveň
            výdavkov podnikov na výskum a vývoj, ktorá klesla z 1,17 % HDP v roku 2001 na
            úroveň 1,09 % HDP v roku 2011. Investície do podnikania sa pomaly začali zvyšovať,
            pričom v roku 2012 medziročne vzrástli o 4,9 %, avšak stále sú nízke. Čistý objem
            pôžičiek podnikateľskému sektoru bol v roku 2012 negatívny. Zatiaľ čo väčšie
            spoločnosti so silnými súvahami sú schopné požičať si za historicky najnižšie úroky,
            mnohé iné spoločnosti, predovšetkým malé a stredné podniky, majú ťažkosti pri
            prístupe k úverom. Situáciu zhoršuje obmedzená hospodárska súťaž v bankovom
            sektore. Riadne vykonávanie odporúčaní Výboru pre finančnú politiku týkajúce sa
            obozretného zváženia požiadaviek na kapitálové vybavenie bánk a riešenia zistených
            kapitálových nedostatkov bez toho, aby sa sťažilo poskytovanie úverov v
            hospodárstve, by malo pomôcť pri posilnení finančnej stability bankového systému
            Spojeného kráľovstva.
     (15)   Spojené kráľovstvo stojí pred výzvou obnoviť a modernizovať svoju energetickú
            a dopravnú infraštruktúru. Potrebuje značné investície do nových kapacít na výrobu
            elektrickej energie do roku 2020, jednak na nahradenie starých elektrární, ktoré sa
            majú zavrieť, a jednak na splnenie povinnosti týkajúcej sa obnoviteľných zdrojov
            a prísnejších noriem týkajúcich sa emisií uhlíka. S podielom energie z obnoviteľných
            zdrojov na konečnej spotrebe energie vo výške 3,8 % je Spojené kráľovstvo na 25.
            mieste spomedzi 27 členských štátov (priemer EÚ je 13 %). Na uľahčenie
            primeraných a včasných investícií bude potrebná regulačná istota. Nedostatky
            v kapacite a kvalite dopravných sietí v Spojenom kráľovstve predstavujú pre
            hospodárstvo štrukturálny problém, najmä pre výrobcov, distribútorov a vývozcov
            tovaru. V súčasnosti tu existuje značný rozdiel medzi verejnými a súkromnými
            viazanými finančnými prostriedkami a potrebnými investíciami do dopravnej
            infraštruktúry, ktorý sa vláda snaží riešiť uprednostňovaním verejných výdavkov na
            infraštruktúru a pritiahnutím ďalších súkromných investícií. Jednotkové náklady
            v dopravnej výstavbe a údržbe sú v Spojenom kráľovstve aj naďalej vysoké.
     (16)   Komisia vykonala v kontexte európskeho semestra komplexnú analýzu hospodárskej
            politiky Spojeného kráľovstva. Posúdila konvergenčný program a národný program
            reforiem a predložila hĺbkové preskúmanie. Zohľadnila nielen ich význam, pokiaľ ide
            o udržateľnú fiškálnu a sociálno-ekonomickú politiku Spojeného kráľovstva, ale aj ich
            súlad s pravidlami a usmerneniami EÚ vzhľadom na potrebu posilniť celkovú správu
            ekonomických záležitostí Európskej únie tým, že poskytne vstupy na úrovni EÚ pre
            budúce vnútroštátne rozhodnutia. Jej odporúčania v rámci európskeho semestra sú
            premietnuté do odporúčaní 1 až 6.
     (17)   Rada na základe tohto posúdenia preskúmala konvergenčný program Spojeného
            kráľovstva a jej stanovisko10 je premietnuté najmä do odporúčania 1.

     10
            Podľa článku 9 ods. 2 nariadenia Rady (ES) č. 1466/97.

SK                                                       6                                            SK
 ---pagebreak---      (18)   V súvislosti s hĺbkovým preskúmaním Komisie a týmto posúdením Rada preskúmala
            národný program reforiem a konvergenčný program Spojeného kráľovstva. Jej
            odporúčania podľa článku 6 nariadenia (EÚ) č. 1176/2011 sú premietnuté do
            odporúčaní 2, 3, 5 a 6,
     TÝMTO ODPORÚČA, aby Spojené kráľovstvo prijalo v období rokov 2013 – 2014 opatrenia
     s cieľom:
     1.      Vykonávať posilnenú rozpočtovú stratégiu podporovanú dostatočne špecifikovanými
             opatreniami v rokoch 2013 – 2014 i nasledujúcich rokoch. Zabezpečiť korekciu
             nadmerného deficitu udržateľným spôsobom do rozpočtového roku 2014 – 2015 a
             dosiahnuť mieru fiškálneho úsilia stanovenú v odporúčaniach Rady v rámci postupu
             pri nadmernom deficite, ako aj zabezpečiť klesajúcu udržateľnú tendenciu vysokej
             miery verejného dlhu. Trvalá korekcia fiškálnych nerovnováh si vyžaduje
             dôveryhodné vykonávanie ambicióznych štrukturálnych reforiem, ktoré zvýšia
             kapacitu vykonávania úprav a podporia potenciál rastu. Presadzovať diferencované
             fiškálne sprísnenie, ktoré bude podporovať rast, okrem iného uprednostňovaním
             včasných kapitálových výdavkov s vysokou hospodárskou návratnosťou
             a vyváženým prístupom k zloženiu konsolidačných opatrení, ako aj podporovať
             fiškálnu udržateľnosť v strednodobom a dlhodobom horizonte. V záujme zvýšenia
             príjmov využívať vo väčšej miere štandardnú sadzbu DPH.
     2.      Prijať ďalšie kroky na zvýšenie ponuky bývania, a to aj ďalšou liberalizáciou
             právnych predpisov týkajúcich sa územného plánovania a efektívnou prevádzkou
             plánovacieho systému. Zabezpečiť, aby politika v oblasti bývania vrátane schémy
             „Help to Buy“ nepodporovala nadmerné poskytovanie hypotekárnych úverov
             a neviedla k zvýšeniu cien obytných nehnuteľností. Pokračovať v reformách v oblasti
             zdaňovania pôdy a majetku s cieľom znížiť narušenia trhu a podporovať včasnú
             bytovú výstavbu. Prijať kroky na zlepšenie právneho rámca trhu s nájomným
             bývaním, najmä zatraktívnením dlhších lehôt prenájmu pre nájomcov
             i prenajímateľov.
     3.      Stavajúc na iniciatíve „Youth Contract“, zintenzívniť opatrenia na riešenie
             nezamestnanosti mladých ľudí, napríklad prostredníctvom systému záruk pre
             mladých ľudí. Zvýšiť kvalitu a lehotu trvania učňovskej prípravy, zjednodušiť
             systém kvalifikácií a posilniť záväzok zamestnávateľov, najmä pri zabezpečovaní
             pokročilých a mierne pokročilých technických zručností. Znížiť počet mladých ľudí
             vo veku 18 – 24 rokov, ktorí majú veľmi zlé základné zručnosti, a to aj
             prostredníctvom efektívneho vykonávania programu stáží.
     4.      Zvýšiť úsilie o podporu domácností s nízkym príjmom a zníženie chudoby detí tak,
             že sa zabezpečí, že systém „Universal Credit“ a ďalšie reformy sociálneho
             zabezpečenia zaručia spravodlivý systém daňových úľav s jasnejšími motivačnými
             prvkami v súvislosti s prácou a podpornými službami. Urýchliť vykonávanie
             plánovaných opatrení na zníženie nákladov na starostlivosť o dieťa a na zlepšenie jej
             kvality a dostupnosti.
     5.      Podniknúť ďalšie kroky s cieľom zlepšiť dostupnosť finančných prostriedkov z
             bankových a nebankových inštitúcií pre podnikový sektor a súčasne zabezpečiť, aby
             sa opatrenia zameriavali predovšetkým na životaschopné spoločnosti, najmä malé
             a stredné podniky. Eliminovať prekážky pri vstupe do bankového sektora, znížiť
             náklady na zmenu banky a uľahčiť vznik bánk typu challenger prostredníctvom
             odpredaja bankových aktív. Účinne vykonávať odporúčania Výboru pre finančnú

SK                                                7                                                  SK
 ---pagebreak---              politiku týkajúce sa obozretného posúdenia požiadaviek na kapitálové vybavenie
             bánk a riešenia zistených kapitálových nedostatkov.
     6.      Prijať opatrenia na uľahčenie včasného zvýšenia investícií do sieťovej infraštruktúry,
             predovšetkým podporou efektívnejších a dôkladnejších procesov plánovania
             a rozhodovania. Zabezpečiť stabilný regulačný rámec pre investície do nových
             kapacít na výrobu energie vrátane investícií do obnoviteľnej energie. Zlepšiť
             kapacitu a kvalitu dopravných sietí zabezpečením väčšej predvídateľnosti a istoty
             plánovania a financovania a využitím najúčinnejšej zmesi verejných a súkromných
             kapitálových zdrojov.
     V Bruseli

                                                Za Radu
                                                predseda

SK                                                8                                                   SK